Estina belowe 600 werke – net 41 realiseer | Netwerk24
Deur Marelize Barnard 12 Augustus 2019 08:48
Die Estina-melkplaasprojek by Vrede in die Vrystaat. Dié foto is as bewysstuk by die Zondo-kommissie ingedien. Foto: Skermgreep
Die korrupte Estina-suiwelprojek by Vrede in die Vrystaat sou volgens ’n geskrewe plan werk aan 600 mense verskaf, maar uiteindelik is dié totaal nou ’n skrale 41.
Dít is van die getuienis oor die suiwelprojek wat Maandag voor die Zondo-kommissie van ondersoek na staatskaping verder ondersoek sal word wanneer die sittings ná ’n reses van twee weke voortgaan.
Die kommissie het by navraag bevestig David Maree, ’n landbou-ekonoom, sal Maandag sy getuienis voortsit.
Maree het voor die reses getuig hy het dokumentasie onder oë gehad waarin aangedui is volgens die voorlopige planne en skattings sou 600 werksgeleenthede met die Vrystaatse landboudepartement se projek geskep word.
Maree het getuig wanneer mens die grootte van die melkplaas in ag neem, en daar byvoorbeeld 500 melkkoeie is, is daar maar ’n werksmag van maksimum 50 mense nodig.
Dit was sy mening dat die potensiële werksgeleenthede oorskat is.
Adjunkhoofregter Raymond Zondo was met Maree se getuienis verbaas dat daar ’n getal van 500 melkbeeste genoem is, maar 600 werksgeleenthede. “Self 100 werksgeleenthede sou dubbel die hoeveelheid wees wat Maree dit op bepaal het,” het Zondo gesê.
Die adjunkhoofregter wou weet of die sogenaamde 600 werksgeleenthede aangedui is weens totale onkunde en of dit doelbewus so aangedui is, waarop Maree geantwoord het dit kan daarop dui dat die mense wat die projek beplan het, nie ’n idee gehad het hoe ’n melkplaas werk nie.
‘Estina net die begin’ – VL